 Mudane Saylici oo maanta madaarka Cigaal International Airport ugu warramay warbaahinta madaxa bannaan, ayaa shaaciyey inay dhibaato argagax leh kusoo arkeen degmada Lughaya iyo deegaanno ku hareeraysan oo ay masiibadani taabatay, isla markaana dad iyo duunyo tiro badaniba ku dhinteen dhibaatadaas dhacday, Si aanu uga war doonno dhulka godoonka ah ee ay ku dhufteen roobabkii xoogganaa ee dabaylaha watay, waxa aanu dalka Jabuuti ka raacnay diyaarad Helicopter ah, waxa aanu raacnay badda, waxaana aad arkaysay laga bilaabo Jabuuti ilaa degmada Lughaya, meel meel kale ka biyo yarayd ma ay jirin, fadhigii koowaadna waxa aanu fadhiisannay degmada Lughaya, halkaasna wax aan laga sheekayn Karin, ayaanu ku aragnay, magaalo dhan oo baabaday oo dhammaan guryihii ku yaallay dhulka la sinmeen, dadkii oo taag taan oo wax alla iyo wax ay hoy haystaan aanay jirin, wixii Xoolo aaggaas ku noolaa iyo wixii hoy ahaa ayaa burburay, ayuu yidhi madaxweyne ku-xigeenka Jamhuuriyadda Somaliland, Mudane Cabdiraxmaan Cabdilaahi Ismaaciil, waxaana isaga oo hadalkiisa sii wata uu intaas ku daray, Dadka xeebtu waa dad deggen oo aan guur guurin dhinaca xeebtu, baddii iyo biyihii ayaa is qabsaday, dhulkaasna waxa kamid ahaa Maame, Ido-caddays, Sabo-wanaag, Hayayta, fawaxo, Ceel sheekh ilaa Cabdi Geeddi, meesha Hadayta la yidhaahdo ayaanu dul fadhiisannay, mana odhanaysid meeshaasay dad deggenaayeen, biyihii halkaas ku dhacayna waxa ay abuureen inay dhulkiiba gooyaan oo ay xataa baddii soo durkiyaan, dadka aanu halkaas ugu tagnayna inta baxday waxa ay ahaayeen kuwo aan isu war haynin oo kuwii dhintay aasaya oo meydadkii uu daadku ka qaaday Cabdi Geeddi iyo Gargaara bari uu halkaas ugu tegay, wixii ay xoolo lahaayeenna badday dul sabbaynayeen, dadkaasina gacmo madhan bay ahayeen, daadkuna waxa uu sameeyey darbi dheer oo xoolihii iyo dadkiiba meel ay ka baxaan layihiin, waxaana aanu kala talinay inay meeshaas ka baxaan. 